ג'ון גרין

ראשית חייו

גרין נולד באינדיאנפוליס, אך שלושה שבועות לאחר לידתו עברה משפחתו לאורלנדו, פלורידה, שם גדל בשנותיו הראשונות. מאוחר יותר למד בבית הספר Indian Springs באזור ברמינגהאם, אלבמה. בשנת 2000 למד ספרות השוואתית ולימודי דת במכללת Kenyon באוהיו וקיבל תואר ראשון בשני התחומים הללו. לאחר שסיים את לימודיו במכללה, התעתד להיות כומר והחל ללמוד בבית הספר לתאולוגיה של אוניברסיטת שיקגו. במקביל ללימודיו עבד כסטודנט מתמחה בכמורה בבית חולים לילדים, שם חלה תפנית בחייו: חוויותיו עם ילדים שחלקם חולים במחלות סופניות, העניקו לו את התשוקה לתעד את תחושותיו כסופר במקום ככומר. אלה באו לידי ביטוי מאוחר יותר בספרו הרביעי 'אשמת הכוכבים', העוסק בסיפור אהבה בין שני מתבגרים - האחת חולת סרטן והשני נכה קטוע רגל שהחלים ממחלת הסרטן. בראיון שהופיע ביוטיוב, התייחס לעבודתו בבית החולים ואמר כי מעולם לא פגש שם "ילדים שהמחלה הפכה אותם לנבונים יותר מגילם, שהמחלה שינתה את חייהם ואת מותם למשהו נשגב. מי שפגשתי בזמן העבודה שלי שם היו ילדים, בסך הכל ילדים".
לאחר סיום עבודתו בבית החולים המשיך להתגורר בשיקגו והחל לעבוד בשנת 2005 בכתב העת "בוקליסט" ("Booklist"). במסגרת עבודתו סקר וכתב ביקורות על מאות ספרים, במיוחד על ספרי פרוזה ועל ספרים העוסקים באסלאם. בנוסף לעבודה זו, כתב גם ביקורת ספרים עבור המגזין השבועי של הניו יורק טיימס ועבור תחנת הרדיו הציבורי של שיקגו. באותה עת שקד על כתיבת ספרו "מחפשים את אלסקה".

brotherhood 2.0 (אחווה)

ג'ון ואחיו, האנק, הריצו סדרה של בלוגי וידאו שנקראה brotherhood 2.0. הפרויקט המקורי נמשך מ-1 בינואר עד ל-31 בדצמבר 2007 בהבטחה שהאחים יחליפו את כל התקשורת מבוססת הטקסט ביומני וידאו, שזמינים לציבור דרך ערוץ היוטיוב שלהם "VlogBrothers" ודרך האתר שלהם "brotherhood 2.0".

אחרי brotherhood 2.0

בסרטון ליום האחרון של brotherhood 2.0 החליטו האחים להמשיך לעשות יומני וידאו למרות שהפרויקט הסתיים.
בעקבות ההחלטה העבירו את האתר שלהם לכתובת nerdfighter.com. השניים ממשיכים לפרסם סרטוני וידאו חדשים.

CrashCourse

גרין מנהל ביחד עם אחיו את ערוץ היוטיוב הפופולרי "CrashCoruse", אשר מפיק סרטונים העוסקים בנושאים שונים כגון היסטוריה, מדע ומדעי המחשב. הערוץ הוקם על ידי גרין ואחיו האנק בשנת 2011, ונכון לפברואר 2019 לערוץ מעל שמונה וחצי מיליון רשומים ומעל מיליארד צפיות.

קריירה

הרומן הראשון של גרין, "מחפשים את אלסקה", יצא לאור על ידי Dutton Children's Books בשנת 2005. זהו רומן נעורים אשר מתרחש בבית ספר והושפע בעיקר על ידי שהותו של גרין עם בני נוער בבית הספר ההודי Springs. ספר זה זכה בפרס פרינץ, בקטגוריות "הספר השנה הטוב ביותר שנכתב עבור בני נוער, המבוסס כולו על הערך הספרותי שלו". כמו כן, הגיע הספר לראש רשימת עשרת הספרים הטובים ביותר לבני נוער ב-ALA. בשנת 2012 הגיע הספר לרשימת הניו יורק טיימס לספר הנמכר ביותר בכריכה רכה לבני נוער.
הרומן השני של גרין "שפע של קתריניות" (הוצאה: Dutton Children's Books, 2006) היה מועמד אף הוא לפרס פרינץ, והגיע לגמר של פרס הספרים של הלוס אנג'לס טיימס.
גרין שיתף פעולה עם סופרי בני הנוער מורין ג'ונסון ולורן מריסל בספר "לתת לשלג לרדת" (הוצאה: Speak, 2008) שמורכב משלושה סיפורים קצרים אשר מתרחשים באותה עיירה בערב חג המולד, במהלך סופת שלגים מסיבית. הסיפור שכתב גרין נקרא: "A Cheertastic Christmas Miracle". ב-27 בנובמבר 2009 הגיע הספר למקום העשירי ברשימת רבי המכר של הניו יורק טיימס.
הרומן השלישי של גרין, "ערים של נייר", יצא לאור ב-16 באוקטובר 2008 והגיע למקום החמישי ברשימת רבי המכר של הניו יורק טיימס. זכויות הסרט נמכרו ל-Mandate Pictures ו-Mr. Mudd, וגרין נבחר לכתוב את התסריט של הסרט. ב-30 באפריל זכה הספר "ערים של נייר" בפרס הרומן הטוב ביותר לבני נוער לשנת 2009, וב-2010 זכה בפרס קורין לספרות. ביולי 2015 יצא הסרט המבוסס על הספר מבית פוקס המאה העשרים.
גרין ודיוד לוויטן שיתפו פעולה ברומן "וויל גרייסון, וויל גרייסון" (הוצאה: Dutton Children's Books, 2010). ספר זה היה מועמד לשניים מפרסי ALA השנתיים, לפרס Stonewall Book ולפרסים נוספים. גרין הופיע בפרק ה-61 של Smart Mouths Podcast כדי לדבר על הספר "וויל גרייסון, וויל גרייסון".
באוגוסט 2009 אישר גרין שהוא כותב ספר חדש ששמו הוא "ההמשך", שצפוי לצאת בשנת 2011. בתוכנית BlogTV הודיע גרין שהוא מבטל את הוצאת "ההמשך".
ג'ון יחד עם אחיו האנק אחראים ליצירת ועידת מולטי-ז'אנר עולמית בשם "VidCon" המתרחשת בצפון קרוליינה מאז 2010, ועוסקת בתעשיית המדיה וביוצרי תוכני וידאו וצופים. זוהי הוועידה הגדולה ביותר בעולם מסוגה.
הספר השישי של גרין, ששמו הוא "אשמת הכוכבים" אושר ב-28 ביוני 2011, ויצא לאור ב-10 בינואר 2012 בארצות הברית. בווידאו בלוג שלו ביוטיוב סיפר כי כמה קטעים משוכתבים מ"ההמשך" (שלא יצא) נכנסו לתוך הספר "אשמת הכוכבים". גרין חתם על כל 150,000 העותקים של המהדורה הראשונה של הספר וכך גם אשתו ואחיו. הספר הוכרז על פי הניו יורק טייס במקום הראשון לרב המכר הטוב ביותר עבור בני נוער במשך השבועות של 29 בינואר ו-5 בפברואר 2012.